奉和聖製送張說巡邊
作者：徐知仁
朝代：唐

paragraphs: 聖德膺三統，皇恩被八埏。
大明均照物，小醜未寧邊。
國相台衡重，元戎廟略宣。
紫泥方受命，黃石乃推賢。
問辠陰山下，安人屬國前。
度關行照月，乘障坐消煙。
北闕紆宸藻，南橋列祖筵。
耀威當夏日，殺氣指秋天。
鞞鼓黿鼉振，旌旗鳥獸懸。
由來詞翰手，今見勒燕然。